резултатите, и по-специално рентабилостта, не са били занижени по време на разглеждания период. На последно място, беше заявено, че тъй като самият жалбоподател признава, че вносът от КНР не е започнал да расте и не бил конкурентоспособен до 2016 г., ниският марж на печалба през 2014 г. би се дължал единствено на търговска грешка на самите производители от Съюза. В същия ред на мисли CEIEB заяви, че положителните тенденции в производството, продажбите, производствения капацитет и заетостта компенсират загубата на пазарен дял и натиска върху цените и рентабилността. CEIEB твърди, че загубата на пазарен дял е единственият показател, който показва отрицателна тенденция през разглеждания период, а това само по себе си не е достатъчно, за да обоснове наличието на вреда. Комисията припомня, че целта на нейния анализ на вредата е да се оцени степента на вредата, понесена от промишлеността на Съюза. Той включва оценка на целесъобразността на всеки показател за резултатите, техните отношения и развитие в рамките на разглеждания период. Само сравнение на крайните точки на всеки показател, взет поотделно, не може да отрази действащите икономически тенденции в промишлеността на Съюза. В това отношение констатацията относно показателя за растеж беше обяснена в съображения 647 и 680 и разчита на значителните и нарастващи различия между развитието на потреблението и развитието на продажбите на промишлеността на Съюза, което е довело до значителна загуба на пазарен дял. Както е обяснено в съображения 681—683, въздействието на тези различия с течение на времето се прехвърля върху производството, запасите, капацитета, използването на капацитета и нивата на заетост. Освен това, както е обяснено в съображение 684, маржът на печалбата остава на несъмнено ниско равнище и с тенденция към намаляване през всичките години, с изключение на една. Освен това, като се има предвид, че производството на електрически велосипеди е дейност, при която разплащанията се извършват предимно в брой и се разчита на банково финансиране, при анализа на финансовото състояние трябва да се вземе предвид преобразуването на печалбите в оперативни парични потоци, което беше недостатъчно и значително под маржовете на печалба. Като цяло Комисията следователно потвърди, че тенденциите, посочени по-горе в настоящото съображение, очертават занижено и неблагоприятно състояние, и потвърди своето заключение, че промишлеността на Съюза е понесла съществена вреда.
 (690)
 На последно място, Комисията изрази несъгласие с твърдението, че ниският марж на печалба на промишлеността на Съюза през 2014 г. следва да бъде разглеждан само като нейна търговска грешка, тъй като жалбоподателят е признал, че вносът от КНР не е започнал да расте и не е бил конкурентоспособен до 2016 г. Комисията прецени, че това твърдение се основава на неточен прочит на жалбата и, във всеки случай, че то е в противоречие с констатациите от разследването, които показаха, че вносът от КНР е имал значителен пазарен дял от 18 % през 2014 г., който през 2016 г. вече се е удвоил. Поради това твърдението беше отхвърлено.
 (691)
 След разгласяването някои производители износители заявиха, че развитието на неповерителните индексирани показатели на включените в извадката производители на Съюза значително подкопава заключението на Комисията, че промишлеността на Съюза е понесла съществена вреда.
